ฟอร์มูลาวันชิงแชมป์โลก 2025

**เอฟไอเอฟอร์มูลาวันชิงแชมป์โลก 2025** () เป็นการแข่งขันรถสูตรหนึ่งชิงแชมป์โลกครั้งที่ 76 ที่กำลังดำเนินอยู่ ภายใต้การรับรองของสหพันธ์รถยนต์ระหว่างประเทศ (เอฟไอเอ) ซึ่งเป็นหน่วยงานกำกับดูแลกีฬาท้าความเร็วระดับโลก ในฐานะการแข่งขันระดับสูงสุดของการแข่งรถประเภทล้อเปิด การแข่งขันชิงแชมป์ถูกกำหนดออกเป็นการแข่งขันกรังด์ปรีซ์ด้วยกันทั้งสิ้น 24 รายการ ที่จัดขึ้นทั่วโลกตั้งแต่เดือนมีนาคมถึงเดือนธันวาคม

นักขับและทีมผู้ผลิตเข้าร่วมการแข่งขันกันเพื่อชิงตำแหน่งแชมป์โลกประเภทนักขับและประเภทผู้ผลิต ฤดูกาลนี้มีนักขับที่ทำผลงานได้อย่างโดดเด่นด้วยกันสามคน ได้แก่ แลนโด นอร์ริส และ ออสการ์ พิแอสทรี นักขับของแมกลาเรน-เมอร์เซเดส และ มักซ์ แฟร์สตัปเปิน แชมป์โลกของฤดูกาลก่อนหน้าจากเรดบูลเรซซิง-ฮอนด้าอาร์บีพีที ซึ่งทั้งสามคนต่างมีสิทธิ์ได้รับตำแหน่งแชมป์โลกประเภทนักขับในการแข่งขันรายการสุดท้ายที่อาบูดาบี นอร์ริสที่สามารถเอาชนะอุปสรรคในช่วงต้นฤดูกาลได้นั้นได้รับตำแหน่งแชมป์เป็นสมัยแรกของเขา ด้วยคะแนนนำแฟร์สตัปเปินที่ทำผลงานไล่ตามในช่วงท้ายฤดูกาลสองคะแนน และพิแอสทรีที่เป็นผู้นำคะแนนชิงแชมป์โลกในการแข่งขันกรังด์ปรีซ์ 15 รายการ แต่มีผลงานที่ไม่ดีนักในช่วงท้ายฤดูกาลสิบสามคะแนน นอร์ริสกลายเป็นนักขับชาวบริติชคนที่สิบเอ็ดและนักขับคนที่สามสิบห้าที่ได้รับตำแหน่งแชมป์โลกฟอร์มูลาวันประเภทนักขับ นอกจากนี้ นอร์ริสยังเป็นแชมป์คนแรกจากแมกลาเรนนับตั้งแต่ ลูวิส แฮมิลตัน ในฤดูกาล  และแชมป์คนแรกจากประเทศอังกฤษนับตั้งแต่ที่แฮมิลตันเป็นแชมป์กับเมอร์เซเดสในฤดูกาล  ในขณะที่ทีมของเขา แมกลาเรน-เมอร์เซเดส ได้รับตำแหน่งแชมป์โลกประเภทผู้ผลิตติดต่อกันอีกหนึ่งฤดูกาลเป็นสมัยที่สิบของทีมในการแข่งขันที่สิงคโปร์ ถือเป็นครั้งแรกที่ทีมได้รับตำแหน่งแชมป์ประเภทผู้ผลิตติดต่อกันมากกว่าหนึ่งสมัยนับตั้งแต่ช่วงฤดูกาล  ถึง  จากความสำเร็จดังกล่าว ทำให้แมกลาเรนได้รับตำแหน่งแชมป์ทั้งสองประเภทในฤดูกาลเดียวกันเป็นครั้งแรกนับตั้งแต่ฤดูกาล 

การแข่งขันฤดูกาล 2025 เป็นฤดูกาลสุดท้ายที่ใช้งานโครงแบบชุดต้นกำลังที่เริ่มใช้งานมาตั้งแต่ฤดูกาล  โดยเครื่องยนต์แบบใหม่ที่จะเข้ามาแทนที่ในฤดูกาล  นั้นไม่มีชุดมอเตอร์–เครื่องกำเนิดไฟฟ้าพลังงานความร้อน (motor generator unit – heat; MGU-H) และเพิ่มกำลังของชุดมอเตอร์–เครื่องกำเนิดไฟฟ้าพลังงานจลน์ (motor generator unit – kinetic; MGU-K) นอกจากนี้ การแข่งขันฤดูกาล 2025 ยังเป็นฤดูกาลสุดท้ายของรถรุ่นที่ใช้ประโยชน์จากผลกระทบกับพื้นถนน (ground-effect) ซึ่งเปิดตัวในฤดูกาล  และระบบลดแรงต้านอากาศ (drag reduction system; DRS) ซึ่งเป็นตัวช่วยในการแซงมาตั้งแต่ฤดูกาล  เนื่องจากระบบควบคุมอากาศพลศาสตร์ด้วยตนเองแบบใหม่ (active aerodynamics) จะเข้ามาแทนที่ในฤดูกาล 2026

การแข่งขันฤดูกาล 2025 เป็นฤดูกาลสุดท้ายของเซาเบอร์ในการแข่งขันฟอร์มูลาวัน หลังจากอาวดี้เข้าครอบครองกิจการของทีมเพื่อเข้าร่วมฤดูกาล 2026 เช่นเดียวกับเรอโน ผู้ผลิตและจัดหาเครื่องยนต์ให้แก่อาลปีน ที่ยุติการผลิตเครื่องยนต์หลังสิ้นสุดฤดูกาล

## ผู้เข้าแข่งขัน
รายชื่อต่อไปนี้คือทีมผู้ผลิตและนักขับที่เข้าร่วมการแข่งขันฟอร์มูลาวันชิงแชมป์โลก 2025 แต่ละทีมจำเป็นต้องส่งนักขับเข้าร่วมการแข่งขันอย่างน้อยสองคน โดยกำหนดให้นักขับหนึ่งคนประจำรถหนึ่งคันจากรถทั้งหมดสองคันที่ถูกกำหนดให้ใช้ในการแข่งขัน ทุกทีมแข่งขันกันด้วยยางรถยนต์ที่จัดหาโดยพิเรลลี่

### นักขับรอบฝึกซ้อม
ทีมผู้ผลิตแต่ละทีมจำเป็นต้องส่งนักขับที่ไม่เคยเข้าร่วมการแข่งขันกรังด์ปรีซ์เกินสองรายการเข้าร่วมหนึ่งในสองรอบฝึกซ้อมแรกในสัปดาห์การแข่งขันเป็นจำนวนสี่ครั้งตลอดฤดูกาล โดยให้นักขับที่ผ่านเกณฑ์ประจำรถของทีมสองครั้งต่อคัน การเข้าร่วมการแข่งขันออสเตรเลียนและไชนีสกรังด์ปรีซ์ครั้งแรกของ กาบรีแยล โบร์โตเลตู, คีมี อันโตเนลลี และ  ถือว่าเป็นการเข้าร่วมรอบฝึกซ้อมตามที่กำหนดสำหรับรถประจำตัวพวกเขาของเซาเบอร์, เมอร์เซเดส และ เรซซิงบูลส์ ตามลำดับ อย่างไรก็ตาม การเข้าร่วมของ แจ็ก ดูอัน ในการแข่งขันกรังด์ปรีซ์ข้างต้นไม่ถือว่าเป็นการเข้าร่วมรอบฝึกซ้อมสำหรับรถของเขา เนื่องจากเขาเข้าร่วมการแข่งขันกรังด์ปรีซ์มาก่อนแล้วที่อาบูดาบีในฤดูกาล  และอาลปีนได้เลือกส่งนักขับคนอื่นในรอบฝึกซ้อมที่กำหนดทั้งหมด

### การเปลี่ยนแปลงทีม
อาร์บีเลิกใช้อักษรย่อเป็นชื่อของทีมและเข้าแข่งขันในฤดูกาล 2025 ภายใต้ชื่อเต็มคือ *เรซซิงบูลส์* โดยเปลี่ยนแปลงทั้งชื่อของทีมและผู้ผลิต

### การเปลี่ยนแปลงนักขับ

ลูวิส แฮมิลตัน ออกจากเมอร์เซเดสหลังจากอยู่กับทีมมานานถึงสิบสองฤดูกาลเพื่อเข้าร่วมแฟร์รารี ทำให้สถิติของเขาคือนักขับที่เข้าแข่งขันให้แก่ทีมผู้ผลิตเดียวในฤดูกาลติดต่อกันอย่างต่อเนื่องสิ้นสุดลง และเป็นฤดูกาลแรกที่เขาเข้าแข่งขันโดยไม่ใช้เครื่องยนต์ของเมอร์เซเดส โดยเขาเข้ามาแทนที่ การ์โลส ไซนซ์ ยูนิออร์ นักขับผู้อยู่กับแฟร์รารีมาถึงสี่ฤดูกาลซึ่งย้ายไปเซ็นสัญญาหลายปีกับวิลเลียมส์ เดิมทีไซนซ์จะเข้ามาเพื่อแทนที่ของ  แต่ซาร์เจนต์ถูกเปลี่ยนตัวกับ ฟรังโก โกลาปินโต ก่อนในช่วงกลางฤดูกาล  ออกจากวิลเลียมส์และเข้าร่วมอาลปีนในฐานะนักขับสำรองในเดือนมกราคม ค.ศ. 2025 แฮมิลตันถูกแทนที่โดย คีมี อันโตเนลลี นักขับจากทีมนักแข่งรุ่นใหม่ของเมอร์เซเดสที่เลื่อนขั้นมาจากการแข่งขันฟอร์มูลาทู

ฮาสเปลี่ยนแปลงนักขับใหม่ทั้งหมดสำหรับฤดูกาล 2025 นักขับเดิมอย่าง นีโค ฮึลเคินแบร์ค ออกจากทีมหลังจากเข้าแข่งขันให้สองฤดูกาลเพื่อเข้าร่วมเซาเบอร์ ซึ่งเป็นทีมที่เขาเคยลงแข่งให้ในฤดูกาล  เขาถูกแทนที่โดย โอลิเวอร์ แบร์แมน นักขับที่เลื่อนขั้นมาจากฟอร์มูลาทูและเคยเข้าแข่งขันในฤดูกาลก่อนหน้าที่ซาอุดีอาระเบียนกรังด์ปรีซ์ให้แก่แฟร์รารี และอาเซอร์ไบจานและเซาเปาลูกรังด์ปรีซ์ให้แก่ฮาส เช่นเดียวกับนักขับเดิมอีกคนคือ เควิน เมานุสเซิน ที่ออกจากทีมหลังจากเข้าแข่งขันให้สองช่วงโดยรวมเป็นเวลาถึงเจ็ดฤดูกาล เขาถูกแทนที่โดย แอ็สเตบาน ออกง นักขับที่แยกทางกับอาลปีนก่อนการแข่งขันอาบูดาบีกรังด์ปรีซ์ของฤดูกาลที่แล้ว หลังจากเข้าแข่งขันให้ทีมถึงห้าฤดูกาล แจ็ก ดูอัน ซึ่งเป็นนักขับที่เข้าแข่งแทนในการแข่งขันดังกล่าว ได้เข้าแทนที่เป็นนักแข่งหลักให้แก่อาลปีนสำหรับฤดูกาล 2025

วัลต์เตริ โบตตัส และ โจว กวั้นยฺหวี่ ต่างแยกทางกับเซาเบอร์หลังจากทั้งสองเข้าแข่งขันให้สามฤดูกาล โบตตัสกลับไปเข้าร่วมเมอร์เซเดสอีกครั้งในฐานะนักขับสำรอง ซึ่งเขาเคยเข้าแข่งขันให้แก่ทีมมาก่อนหน้าแล้วตั้งแต่ฤดูกาล  ถึง  ส่วนโจวได้เข้าร่วมแฟร์รารีในฐานะนักขับสำรองเช่นเดียวกัน โดยตำแหน่งว่างเคียงคู่กับฮึลเคินแบร์คนั้นได้เข้ามาแทนที่โดย กาบรีแยล โบร์โตเลตู แชมป์ฟอร์มูลาทู ฤดูกาล 2024

เซร์ฆิโอ เปเรซ ออกจากเรดบูลเรซซิงหลังสิ้นสุดฤดูกาล 2024 แม้ว่าเขาจะเซ็นสัญญากับทีมถึงฤดูกาล  ไว้ก็ตาม เขาถูกแทนที่โดย เลียม ลอว์สัน นักขับที่ได้เลื่อนขั้นมาจากทีมรองคือเรซซิงบูลส์ หลังจากเข้าร่วมการแข่งขันกรังด์ปรีซ์ไปได้ห้ารายการในฤดูกาล  กับสกูเดเรียอัลฟาทอรี และอีกหกรายการในฤดูกาล 2024 กับทีมในชื่อเดิมคืออาร์บี อีซัก อาจาร์ นักขับสำรองของเรดบูลเรซซิงและรองแชมป์ฟอร์มูลาทู ฤดูกาล 2024 ได้เลื่อนขั้นขึ้นมาเป็นนักแข่งหลักให้แก่เรซซิงบูลส์แทนที่ลอว์สัน

#### การเปลี่ยนแปลงนักขับในฤดูกาล
เลียม ลอว์สัน ถูกลดขั้นกลับไปยังเรซซิงบูลส์ภายหลังการแข่งขันไชนีสกรังด์ปรีซ์ โดย ยูกิ สึโนดะ เข้ามาเป็นนักแข่งหลักของเรดบูลเรซซิงครั้งแรกในการแข่งขันถัดมาคือเจแปนนีสกรังด์ปรีซ์ 

แจ็ก ดูอัน ถูกลดขั้นไปเป็นนักขับสำรองของอาลปีนภายหลังการแข่งขันไมแอมีกรังด์ปรีซ์ โดยนักขับสำรองคนเดิมคือ ฟรังโก โกลาปินโต กลายมาเป็นนักแข่งหลักแทนภายใต้สัญญาแบบ "หมุนเวียนตำแหน่ง" ซึ่งมีผลตั้งแต่การแข่งขันเอมีเลีย-โรมัญญากรังด์ปรีซ์จนถึงการแข่งขันออสเตรียนกรังด์ปรีซ์ ถึงอย่างนั้นอาลปีนได้ออกมายืนยันก่อนการแข่งขันที่ออสเตรียว่าโกลาปินโตจะยังคงทำหน้าที่เป็นนักแข่งหลักของทีมต่อไปจากการประเมินผลงานการแข่งขันในแต่ละรายการ โกลาปินโตเคยเข้าร่วมการแข่งขันกรังด์ปรีซ์ก่อนหน้านี้ด้วยกันทั้งสิ้นเก้ารายการกับวิลเลียมส์ในฤดูกาล 

## ปฏิทินการแข่งขัน

ปฏิทินการแข่งขันฤดูกาล 2025 ประกอบด้วยการแข่งขันกรังด์ปรีซ์ 24 รายการเท่ากับฤดูกาลก่อนหน้า โดยกำหนดให้การแข่งขันไชนีส, ไมแอมี, เบลเจียน, ยูไนเต็ดสเตตส์, เซาเปาลู และการ์ตาร์กรังด์ปรีซ์นำเสนอรูปแบบการแข่งขันแบบสปรินต์

### การเปลี่ยนแปลงปฏิทินการแข่งขัน
การแข่งขันออสเตรเลียนกรังด์ปรีซ์ถูกกำหนดให้เป็นการแข่งขันแรกสำหรับฤดูกาล 2025 ซึ่งเป็นครั้งแรกที่ได้จัดเปิดฤดูกาลนับตั้งแต่ฤดูกาล  จากเดิมที่ถูกกำหนดให้เป็นการแข่งขันรายการที่สามในการแข่งขันสามฤดูกาลก่อนหน้า ถัดจากบาห์เรนและซาอุดีอาระเบียนกรังด์ปรีซ์ โดยการแข่งขันทั้งสองรายการถูกกำหนดจัดการแข่งขันให้หลังเดือนเราะมะฎอนในฤดูกาล 2025 การแข่งขันรัสเซียนกรังด์ปรีซ์อยู่ภายใต้สัญญาให้จัดการแข่งขันในฤดูกาล 2025 อย่างไรก็ตามสัญญาดังกล่าวถูกยุติลงในฤดูกาล  เพื่อเป็นการตอบสนองต่อการรุกรานยูเครนโดยรัสเซีย

## การเปลี่ยนแปลงข้อบังคับ
### ข้อบังคับทางเทคนิค
#### สุขภาวะของนักขับ
น้ำหนักขั้นต่ำของนักขับได้รับการอนุมัติให้เพิ่มขึ้นจากเดิมคือ  เป็น  ด้วยเหตุนี้ทำให้พิกัดน้ำหนักขั้นต่ำโดยรวมของตัวรถแข่งโดยไม่รวมน้ำมันเชื้อเพลิงเพิ่มขึ้นจากเดิมคือ  เป็น  การเปลี่ยนแปลงดังกล่าวมีจุดประสงค์เพื่อประโยชน์ต่อสุขภาวะของนักขับ โดยเฉพาะนักขับที่มีส่วนสูงหรือน้ำหนักมากกว่าค่าเฉลี่ย ชุดอุปกรณ์ระบายความร้อนของนักขับถูกนำมาใช้ในฤดูกาล 2025 เพื่อหลีกเลี่ยงไม่ให้เกิดเหตุการณ์ซ้ำกับนักขับที่เผชิญกับความร้อนสูงในการแข่งขันกาตาร์กรังด์ปรีซ์ 2023 ระบบได้รับการอนุมัติจากเอฟไอเอเมื่อมีการคาดการณ์อุณหภูมิในการแข่งขันมากกว่า  และออกคำเตือนถึงภัยอันตรายจากอากาศร้อนจัด (heat hazard) ทุกทีมจำเป็นต้องติดตั้งชุดอุปกรณ์ระบายความร้อนของตนเองให้แก่นักขับ โดยพิกัดน้ำหนักของรถจะปรับเพิ่มขึ้น  เพื่อชดเชยน้ำหนักของชุดอุปกรณ์

#### การออกแบบและบำรุงรักษารถ
ข้อจำกัดเรื่องจำนวนกระปุกเกียร์ที่แต่ละทีมสามารถใช้ได้ตลอดฤดูกาลถูกยกเลิกไป เนื่องจากเป็นข้อจำกัดที่ล้าสมัยประกอบกับความเชื่อถือได้ของกระปุกเกียร์ที่เพิ่มสูงขึ้น เอฟไอเอยังได้ดำเนินการทดสอบการแอ่นตัวของปีกหลังอย่างเข้มงวด โดยกำหนดให้ความกว้างของช่องว่างจากเดิมอยู่ที่  ภายใต้แรง 2 กิโลนิวตัน (450 ปอนด์ฟอร์ซ) ลดลงเป็น  ตั้งแต่การแข่งขันไชนีสกรังด์ปรีซ์เป็นต้นไป เพื่อยับยั้งไม่ให้ทีมใช้การแอ่นตัวของสปอยเลอร์เพื่อเพิ่มความได้เปรียบ หรือที่เรียกว่า "มินิดีอาร์เอส" การทดสอบปอยเลอร์หน้าเพิ่มได้ดำเนินการตามคำสั่งทางเทคนิคล่วงหน้าสี่เดือนก่อนการแข่งขันสเปนิชกรังด์ปรีซ์ โดยลดค่าของการแอ่นตัวภายใต้แรง 1 กิโลนิวตัน (220 ปอนด์ฟอร์ซ) จากเดิม  เป็น 

### ข้อบังคับทางการแข่งขัน
คะแนนที่มอบให้แก่นักขับผู้จบการแข่งขันภายในสิบอันดับแรกและทำรอบได้เร็วที่สุดในการแข่งขันนั้นถูกยกเลิก โดยระบบการให้คะแนนดังกล่าวถูกนำกลับมาใช้อีกครั้งนับตั้งแต่ฤดูกาล 

#### นักขับ
การแสดงความคิดเห็นของนักขับถูกกำหนดให้อยู่ภายใต้ข้อบังคับและบทลงโทษที่เคร่งครัดขึ้น ประเด็นดังกล่าวได้รับการเปิดเผยครั้งแรกโดย มุฮัมมัด บิน ซุลัยยิม ประธานเอฟไอเอ ซึ่งกล่าวในการสัมภาษณ์ที่การแข่งขันสิงคโปร์กรังด์ปรีซ์ 2024 ว่าเขาต้องการเห็นภาษาหยาบคายลดลงในฟอร์มูลาวัน และหลังจากนั้นไม่นาน มักซ์ แฟร์สตัปเปิน และ ชาร์ล เลอแกลร์ ต่างถูกสอบสวนและลงโทษหลังใช้คำหยาบคายระหว่างการแถลงข่าวของฟอร์มูลาวัน โทษฐาน "การประพฤติมิชอบของนักขับ" ครอบคลุมถึง "ภาษา [...] อากัปกิริยา และ/หรือ สัญลักษณ์ที่มีลักษณะน่ารังเกียจ ดูหมิ่น หยาบกระด้าง หยาบคาย หรือใช้ในทางที่ไม่เหมาะสม และอาจคาดหมายหรือรับรู้ได้โดยไตร่ตรองแล้วว่าหยาบกระด้าง หรือหยาบคาย หรือทำให้เกิดความเดือดร้อนรำคาญ ความอับอาย หรือเป็นการกระทำที่ไม่เหมาะสม" เฉกเช่นเดียวกับการประทุษร้ายและ "การยุยงให้กระทำสิ่งใดสิ่งหนึ่งดังที่ระบุไว้ข้างต้น" บุคคลที่ฝ่าฝืนข้อบังคับครั้งแรกจะได้รับค่าปรับเป็นจำนวนเงิน 40,000 ยูโร หากฝ่าฝืนครั้งที่สองจะได้รับค่าปรับเป็นจำนวนเงิน 80,000 ยูโร พร้อมกับโทษสั่งห้ามเข้าร่วมการแข่งขันแต่ยังให้รอการลงโทษไว้ก่อน และหากฝ่าฝืนครั้งที่สามจะได้รับค่าปรับเป็นจำนวนเงิน 120,000 ยูโร พร้อมกับโทษสั่งห้ามเข้าร่วมการแข่งขันเป็นระยะเวลาหนึ่งเดือน และการหักคะแนน อัตราโทษดังกล่าวยังให้ใช้บังคับกับ "ความเสียหายหรือความสูญเสียทางศีลธรรม" ใด ๆ ต่อ "เอฟไอเอ หน่วยงานภายในองค์กร สมาชิกหรือเจ้าหน้าที่ฝ่ายบริหารซึ่งกระทำในนามขององค์กร" หรือค่านิยมองค์กร นอกจากนี้การแสดง "ถ้อยแถลงหรือความคิดเห็นทางการเมือง ศาสนา และเหตุผลส่วนตัว" ซึ่งฝ่าฝืนหลักความเป็นกลางของเอฟไอเอนั้นอยู่ภายใต้การลงโทษเดียวกัน พร้อมคำเตือนให้นักขับจำเป็นต้องแถลงการณ์ขอโทษอย่างเต็มรูปแบบและถอนถ้อยแถลงที่เป็นประเด็นดังกล่าว เอฟไอเอได้ผ่อนปรนข้อบังคับลงก่อนหน้าการแข่งขันเอมีเลีย-โรมัญญากรังด์ปรีซ์ โดยอนุญาตให้คณะกรรมการควบคุมการแข่งขันใช้ดุลพินิจพิจารณาว่าจำเป็นต้องลงโทษนักขับที่ใช้ถ้อยคำไม่เหมาะสมหรือไม่ และให้อำนาจเจ้าหน้าที่ในการพักการลงโทษในกรณีที่มีเหตุบรรเทาโทษ

เอฟไอเอเผยแพร่แนวทางมาตรฐานการแข่งขันฉบับล่าสุดสู่สาธารณะก่อนหน้าการแข่งขันออสเตรียนกรังด์ปรีซ์ ซึ่งแนวคิดในการกำหนดและเผยแพร่แนวทางมาตรฐานการแข่งขันนั้นถูกนำเสนอในฤดูกาล 2024 โดยมีจุดประสงค์เพื่อให้นักขับมีความเข้าใจถึงวินัยและมารยาทในการแข่งขันที่ชัดเจนยิ่งขึ้น รวมถึงชี้แจงเหตุผลในการบริหารจัดการและตัดสินการแข่งขันบนสนามของเจ้าหน้าที่เอฟไอเอต่อสาธารณชนและสื่อมวลชน

ข้อกำหนดเกี่ยวกับการส่งนักขับหน้าใหม่เข้าร่วมรอบฝึกซ้อมขยายจำนวนการเข้าร่วมฝึกซ้อมเพิ่มขึ้น จากเดิมที่แต่ละทีมจำเป็นต้องส่งนักขับหน้าใหม่ประจำรถของนักแข่งหลักในรอบฝึกซ้อมคันละหนึ่งครั้งต่อฤดูกาล เปลี่ยนมาให้นักขับหน้าใหม่ประจำรถของนักแข่งหลักในรอบฝึกซ้อมคันละสองครั้งต่อฤดูกาลแทน

#### รถ
ข้อบังคับเกี่ยวกับการทดสอบรถรุ่นก่อนหน้าหรือทีพีซี (testing of previous cars; TPC) ถูกกำหนดให้เข้มงวดขึ้น โดยจำกัดระยะเวลาการทดสอบเป็น 20 วัน และอนุญาตให้นักขับที่แข่งขันชิงแชมป์โลกทดสอบรถในระยะทางไม่เกิน  ภายในเวลาทดสอบสี่วัน การทดสอบจะได้รับการอนุญาตให้ดำเนินการในสนามแข่งที่มีกำหนดการในปฏิทินการแข่งขันของฤดูกาลปัจจุบันหรือฤดูกาลก่อนหน้าเท่านั้น อย่างไรก็ตามการทดสอบจะไม่สามารถดำเนินการในสนามแข่งที่มีกำหนดการจัดการแข่งขันภายในเวลาหกสิบวันหลังการทดสอบ และ "หากเอฟไอเอใช้ดุลยพินิจแต่เพียงผู้เดียวพิจารณาว่าสนามแข่งได้ผ่านการปรับปรุงสำคัญ" นับตั้งแต่การแข่งขันครั้งล่าสุด

เอฟไอเอยังได้กำหนดข้อบังคับใหม่เพื่อป้องกันการพยายามนำรถที่ได้รับความเสียหายรุนแรงกลับเข้าโรงรถ เนื่องด้วยข้อโต้เถียงที่เกิดขึ้นระหว่างการแข่งขันคะเนเดียนกรังด์ปรีซ์ 2024 หลังจาก เซร์ฆิโอ เปเรซ นำรถของตนกลับเข้าโรงรถเพื่อหลีกเลี่ยงการเดินรถดูแลความปลอดภัย และช่วยให้นักขับร่วมทีมคือแฟร์สตัปเปินชนะการแข่งขัน เดิมทีนักขับสามารถกลับเข้าโรงรถได้ด้วยตนเองแม้ว่ารถจะได้รับความเสียหายและก่อความเสี่ยงด้านความปลอดภัยต่อนักขับคนอื่นที่อยู่บนสนามแข่ง ข้อบังคับที่ได้รับการปรับปรุงใหม่นี้อนุญาตให้ผู้ควบคุมการแข่งขันกำชับให้ทีมต้องถอนรถออกจากการแข่งขันหากรถได้รับความเสียหายของโครงสร้างสำคัญหรือความเสียหายวิกฤตซึ่งสามารถก่อให้เกิดอันตรายหรืออุปสรรคกับผู้เข้าแข่งขันคนอื่น ๆ ในกรณีดังกล่าว นักขับจำเป็นต้องนำรถเข้าข้างทางในตำแหน่งปลอดภัยที่ใกล้ที่สุดแทนที่จะนำรถไปต่อเพื่อเข้าช่องทางของโรงรถ

#### ขั้นตอนการออกตัว
ข้อบังคับในการแข่งขันได้กำหนดหลักเกณฑ์เฉพาะสำหรับการจัดกริดเริ่มต้นในการแข่งขันรอบสปรินต์และกรังด์ปรีซ์ในกรณีที่รอบคัดเลือกของการแข่งขันดังกล่าวถูกยกเลิก โดยให้จัดตามอันดับบนตารางคะแนนชิงแชมป์โลกประเภทนักขับแทน จากเดิมที่การตัดสินนั้นจะขึ้นอยู่กับดุลยพินิจของคณะกรรมการควบคุมการแข่งขันแต่เพียงผู้เดียว และหากยังไม่สามารถจัดกริดเริ่มต้นได้ตามอันดับบนตารางคะแนนชิงแชมป์โลกประเภทนักขับ การตัดสินจะกลับไปใช้ดุลยพินิจของคณะกรรมการควบคุมการแข่งขันดังเดิม

หลักเกณฑ์การร่นระยะกริดเริ่มต้นเมื่อรถของผู้เข้าแข่งขันบางส่วนไม่สามารถมาเริ่มต้นการแข่งขันได้นั้นได้รับการแก้ไขเพิ่มเติม หลังจากเกิดการจัดกริดเริ่มต้นสำหรับรถที่ถอนตัวก่อนเริ่มต้นการแข่งขันเซาเปาลูกรังด์ปรีซ์ 2024 โดยนับตั้งแต่ฤดูกาลนี้เป็นต้นไป กริดเริ่มต้นจะถูกกำหนดเป็นที่สิ้นสุดในเวลาหนึ่งชั่วโมงก่อนเริ่มต้นการแข่งขัน รถของผู้เข้าแข่งขันที่ถอนตัวเกิน 75 นาที ก่อนเวลาเริ่มต้นจะไม่รวมอยู่ในกริดเริ่มต้น และรถของผู้เข้าแข่งขันในอันดับรองลงมาจะเลื่อนขึ้นมายังอันดับดังกล่าวแทน

นักขับที่เริ่มต้นการแข่งขันจากช่องทางของโรงรถจำเป็นต้องเข้าร่วมในรอบเดินแถว (formation lap) ซึ่งแตกต่างจากฤดูกาลที่ผ่านมาที่นักขับสามารถอยู่ในโรงรถจนกว่าจะเริ่มต้นการแข่งขัน ภายใต้ข้อบังคับใหม่นี้กำหนดไว้ว่าเมื่อรถทั้งหมดบนสนามแข่งได้ผ่านทางออกจากโรงรถ นักขับที่เริ่มต้นจากช่องทางของโรงรถต้องออกมายังสนามแข่งตามอันดับที่กำหนดไว้เว้นแต่ว่าจะเกิดความล่าช้าในการแข่งขัน นักขับดังกล่าวจะต้องกลับเข้าไปที่ช่องทางของโรงรถอีกครั้งในช่วงท้ายของรอบเดินแถวก่อนที่การแข่งขันจะเริ่มต้นขึ้น จุดประสงค์ของการปรับแก้ข้อบังคับก็เพื่อปรับปรุงประสิทธิภาพของการเริ่มต้นการแข่งขัน และส่งเสริมให้กระบวนงานก่อนต้นเริ่มการแข่งขันคงที่มากยิ่งขึ้น

ข้อบังคับเกี่ยวกับการเริ่มต้นพร้อมรถดูแลความปลอดภัยในการแข่งขันที่มีสภาพเปียกชื้นนั้นได้รับการแก้ไขเล็กน้อยสำหรับฤดูกาลนี้ นับตั้งแต่ที่ฟอร์มูลาวันหวนกลับมารับยางจากผู้จัดหารายเดียวในฤดูกาล  หากการแข่งขันจัดขึ้นภายใต้สภาพเปียกชื้นและจำเป็นต้องออกตัวตามหลังรถดูแลความปลอดภัย เอฟไอเอจะกำหนดให้ผู้เข้าแข่งขันใช้ยางสำหรับสนามเปียก แต่ผู้เข้าแข่งขันในฤดูกาล 2026 ไม่จำเป็นต้องใช้ยางสำหรับสนามเปียกเพียงอย่างเดียวในสถานการณ์ดังกล่าว เป็นการเพิ่มทางเลือกให้ทีมใช้ยางสำหรับสนามกึ่งแห้งกึ่งเปียก (intermediate) อย่างไรก็ตาม ในข้อบังคับใหม่กำหนดให้สิทธิ์เอฟไอเอปรับใช้ข้อบังคับการใช้ยางสำหรับสนามเปียกตามเห็นสมควร หากเจ้าหน้าที่พิจารณาเห็นถึงความจำเป็นด้วยเหตุผลทางด้านความปลอดภัย

#### ข้อบังคับเฉพาะการแข่งขัน
กลยุทธ์หยุดเปลี่ยนยางขั้นต่ำสองครั้ง (two-stop strategy) ทั้งในการแข่งขันที่มีสภาพแห้งและเปียกชื้นนั้นถูกกำหนดไว้สำหรับการแข่งขันโมนาโกกรังด์ปรีซ์ เพื่อส่งเสริมให้มีการแข่งขันที่ดียิ่งขึ้น แต่ละทีมต้องใช้ยางอย่างน้อยสามชุดในการแข่งขัน โดยยางต้องมีสารประกอบ (compound) สองประเภทแตกต่างกันหากแข่งขันในสนามแข่งแบบแห้ง 

ยางแต่ละชุดที่ใช้ได้ตลอดช่วงเวลาของการแข่งขันกาตาร์กรังด์ปรีซ์ถูกจำกัดจำนวนรอบการใช้งานสูงสุดอยู่ที่ 25 รอบ เนื่องด้วยพลังงาน ความเค้นที่เกิดจากความร้อน และการสึกหรอของยาง เพื่อตอบสนองต่อความกังวลเกี่ยวกับความเสียหายต่อยางในระหว่างการแข่งขัน ดังนั้นนักขับแต่ละคนจำเป็นต้องเปลี่ยนยางอย่างน้อยสองครั้งภายใต้การแข่งขันกรังด์ปรีซ์ที่มีจำนวนรอบทั้งหมด 57 รอบ ซึ่งแตกต่างจากการแข่งขันในฤดูกาล 2023 เพราะข้อจำกัดดังกล่าวนับรวมรอบที่วิ่งภายใต้การเดินรถดูแลความปลอดภัยหรือรถดูแลความปลอดภัยเสมือนจริง

## สรุปฤดูกาล
### การเปิดตัวฤดูกาล

ผู้เข้าแข่งขันจากทั้งสิบทีมต่างเข้าร่วมงานเปิดตัวฤดูกาลรวมในชื่อ เอฟวัน 75 ไลฟ์ ซึ่งจัดขึ้นในวันที่ 18 กุมภาพันธ์ ค.ศ. 2025 ที่ดิโอทูอะรีนาในลอนดอน เพื่อเป็นการเฉลิมฉลองการแข่งขันฟอร์มูลาวันครบรอบ 75 ปี ภายในงานมีการเปิดเผยลวดลายบนรถสำหรับการแข่งขันในฤดูกาลของแต่ละทีม ในขณะที่นักขับและหัวหน้าทีมต่างให้สัมภาษณ์ต่อหน้าผู้ชมในอะรีนา พร้อมกับคั่นกลางด้วยการแสดงสดและตัวอย่างภาพยนตร์ฟอร์มูลาวัน บรรยากาศภายในงานได้รับการถ่ายทอดสดทางสกายสปอตส์ในสหราชอาณาจักร และอีเอสพีเอ็นในสหรัฐอเมริกา เช่นเดียวกับทางบัญชีสื่อสังคมของฟอร์มูลาวัน การถ่ายทอดสดทางยูทูบมีผู้เข้าชมมากกว่าการถ่ายทอดสดที่ผ่านมาของฟอร์มูลาวันด้วยยอดผู้เข้าชม 1.1 ล้านคน

### การทดสอบก่อนเริ่มฤดูกาล
การทดสอบก่อนเริ่มฤดูกาลจัดขึ้นในวันที่ 26–28 กุมภาพันธ์ ค.ศ. 2025 ที่บาห์เรนอินเตอร์เนชันแนลเซอร์กิตในเศาะคีร การ์โลส ไซนซ์ ยูนิออร์ นักขับของวิลเลียมส์ เป็นผู้ทำเวลาได้ดีที่สุดในการทดสอบทั้งสามวัน

### การแข่งขันช่วงต้นฤดูกาล
การแข่งขันฤดูกาล 2025 เริ่มต้นด้วยการแข่งขันออสเตรเลียนกรังด์ปรีซ์ เป็นครั้งแรกนับตั้งแต่ฤดูกาล  แมกลาเรนถูกคาดการณ์ว่าจะเป็นผู้เข้าแข่งขันที่มีสิทธิ์ได้รับตำแหน่งแชมป์ของฤดูกาลมากที่สุด เช่นเดียวกับ แลนโด นอร์ริส ที่เปิดเผยว่าเขาได้ "บทเรียนจำนวนมาก" จากความพยายามในการชิงแชมป์ของฤดูกาลที่ผ่านมา อย่างไรก็ตาม ออสการ์ พิแอสทรี นักขับร่วมทีม ก็ถูกคาดการณ์ว่าจะกลายเป็นหนึ่งในคู่แข่งคนสำคัญในการชิงแชมป์ของนอร์ริส การแข่งขันเริ่มต้นด้วยความล่าช้าจากสภาพอากาศแปรปรวน ส่งผลให้เกิดอุบัติเหตุและมีนักขับหกคนถอนตัวระหว่างการแข่งขัน นอร์ริสออกตัวจากตำแหน่งโพลและนำเกือบตลอดการแข่งขัน โดยเขาเสียตำแหน่งผู้นำไปชั่วขณะให้แก่ มักซ์ แฟร์สตัปเปิน หลังจากที่รถของแมกลาเรนทั้งสองคันสูญเสียการควบคุมบนสนามแข่งสภาพกึ่งแห้งกึ่งเปียก โดยพิแอสทรีลื่นไถลออกไปติดอยู่บนสนามหญ้าข้างทางและหล่นลงไปอยู่ในอันดับที่สิบสาม ก่อนที่เขาจะขยับขึ้นมาจบอันดับที่เก้า นอร์ริสกลับมาขึ้นนำอีกครั้งและทิ้งห่างแฟร์สตัปเปินและ จอร์จ รัสเซลล์ จนกระทั่งเข้าเส้นชัยสำเร็จ ถือเป็นชัยชนะครั้งแรกของแมกลาเรนที่ออสเตรเลียนับตั้งแต่ฤดูกาล  นอร์ริสกลายเป็นผู้นำคะแนนชิงแชมป์โลกประเภทนักขับครั้งแรกในอาชีพ โดยหยุดสถิติของแฟร์สตัปเปินซึ่งครองตำแหน่งผู้นำมาอย่างต่อเนื่องตั้งแต่การแข่งขันสเปนิชกรังด์ปรีซ์ 2022

ลูวิส แฮมิลตัน ได้รับชัยชนะครั้งแรกกับแฟร์รารีในการแข่งขันไชนีสกรังด์ปรีซ์รอบสปรินต์จากตำแหน่งโพล นำหน้าพิแอสทรีและแฟร์สตัปเปิน ในขณะที่นอร์ริสมีปัญหาในการออกตัวและจัดการยางจากแรงกดอากาศสูงของสนาม เขาจึงจบการแข่งขันในอันดับที่แปดและสะสมคะแนนได้เพียงหนึ่งคะแนน พิแอสทรีเริ่มต้นการแข่งขันกรังด์ปรีซ์จากตำแหน่งโพลครั้งแรกในอาชีพ และเป็นผู้นำเกือบตลอดการแข่งขันจนกระทั่งเข้าเส้นชัย ควบคู่กับนอร์ริสในอันดับที่สองแม้ว่าจะประสบปัญหาระบบเบรกในช่วงท้าย แมกลาเรนจึงมีผลงานอันดับที่หนึ่งและสองบนโพเดียมเป็นครั้งที่ 50 นับตั้งแต่เข้าร่วมการแข่งขันฟอร์มูลาวัน รัสเซลล์เข้าเส้นชัยเป็นอันดับที่สามเป็นการแข่งขันรายการที่สองติดต่อกัน แฟร์สตัปเปินได้อันดับที่สี่ด้วยความยากลำบาก โดยเขาอ้างถึงสมรรถนะที่ลดลงของรถเรดบูลเรซซิง ภายหลังที่การแข่งขันสิ้นสุดลง รถของ ชาร์ล เลอแกลร์ และ ปีแยร์ กัสลี ได้รับการตรวจสอบว่ามีน้ำหนักต่ำกว่าเกณฑ์ เช่นเดียวกับแฮมิลตันที่แผ่นไม้ใต้ท้องรถ (skid block) สึกหรอจนมีความหนาต่ำกว่าเกณฑ์ นักขับทั้งสามคนจึงถูกตัดสิทธิ์จากการแข่งขัน ส่งผลให้ แอ็สเตบาน ออกง และ โอลิเวอร์ แบร์แมน จากฮาส ต่างเลื่อนขึ้นมาอยู่ในอันดับที่ห้าและแปดตามลำดับ ถือเป็นความสำเร็จของทีมในการแข่งขันนี้

เรดบูลมีข้อตกลงสลับตำแหน่งของ เลียม ลอว์สัน กับ ยูกิ สึโนดะ ระหว่างทีมของบริษัทตั้งแต่การแข่งขันเจแปนนีสกรังด์ปรีซ์เป็นต้นไป หลังจากลอว์สันมีผลงานที่ไม่ประสบสำเร็จในการแข่งขันกรังด์ปรีซ์สองรายการแรก เฮ็ลมูท มาร์โค ที่ปรึกษาประจำทีม ออกมายอมรับว่าทีม "ทําผิดพลาด" ที่ตัดสินใจเลื่อนตำแหน่งให้ลอว์สันตั้งแต่ต้น  รอบฝึกซ้อมของการแข่งขันมีรายงานไฟไหม้หญ้าข้างทาง ซึ่งส่งผลให้เกิดธงแดงหลายครั้ง เอฟไอเอจึงออกมาตรการป้องกันเพื่อไม่ให้กระทบต่อการแข่งขันกรังด์ปรีซ์ แฟร์สตัปเปินได้ตำแหน่งโพลนำหน้านอร์ริสและพิแอสทรีอย่างผิดคาด ทำให้เขาได้รับเสียงชื่นชมอย่างกว้างขวางจากสื่อวงการแข่งความเร็ว แฟร์สตัปเปินสามารถทิ้งห่างนักขับของแมกลาเรนทั้งสองคนไว้ได้ แม้ว่าจะเกิดอุบัติเหตุเล็กน้อยกับนอร์ริสที่ทางออกจากโรงรถ โดยเขาชนะการแข่งขันที่ญี่ปุ่นเป็นสมัยที่สี่ติดต่อกันตั้งแต่ฤดูกาล  และสะสมคะแนนเพิ่มขึ้นมาตามหลังนอร์ริสบนตารางคะแนนชิงแชมป์เพียงแค่หนึ่งคะแนน แอนดรูว์ เบนสัน จากบีบีซีสปอร์ต ยกย่องให้เป็น "สุดสัปดาห์แห่งความสมบูรณ์แบบที่หาได้ยาก ซึ่งจะมาจากนักขับคุณภาพสูงสุดเท่านั้น" คีมี อันโตเนลลี จากเมอร์เซเดสสามารถขึ้นมานำชั่วขณะหนึ่งและทำรอบได้เร็วที่สุดในการแข่งขัน ทำให้เขากลายเป็นนักขับอายุน้อยที่สุดในประวัติศาสตร์ฟอร์มูลาวันที่ทำได้

พิแอสทรีชนะการแข่งขันบาห์เรนกรังด์ปรีซ์จากตำแหน่งโพลอีกครั้ง ทำให้เขาขยับขึ้นมาอยู่ในอันดับที่สองบนตารางคะแนนชิงแชมป์แทนที่แฟร์สตัปเปิน และตามหลังนอร์ริสเพียงแค่สามคะแนน ในขณะที่นอร์ริสรู้สึกเหมือนกับว่าเขา "ไม่รู้อะไรเลย" เกี่ยวกับรถของตัวเอง หลังจากผ่านรอบคัดเลือกมาในอันดับที่หก เขาจบการแข่งขันในอันดับที่สามแม้ว่าจะได้รับโทษปรับเวลาฐานนำรถจอดเกินช่องกริดเริ่มต้นขณะออกตัว รัสเซลล์ประสบปัญหาระบบไฟฟ้าและอุปกรณ์รับส่งสัญญาณระหว่างการแข่งขัน ส่งผลให้อุปกรณ์หลายบนรถอย่างทำงานผิดปกติ โดยเฉพาะดีอาร์เอสที่เปิดใช้งานนอกเหนือบริเวณที่ได้รับอนุญาต แต่คณะกรรมการควบคุมการแข่งขันได้พิจารณาว่าไม่ใช่การกระทำที่เพิ่มความได้เปรียบจึงไม่มีบทลงโทษ อย่างไรก็ตาม รัสเซลล์สามารถเข้าเส้นชัยเป็นอันดับที่สอง และได้รับเสียงชื่นชมอย่างกว้างขวางจากการแก้ไขปัญหาเฉพาะหน้าในการแข่งขัน แฟร์รารีได้ตำแหน่งที่เหลือในห้าอันดับแรก โดยแฮมิลตันไต่ขึ้นมาจากอันดับที่เก้ามายังอันดับที่ห้า ภายหลังที่การแข่งขันสิ้นสุดลง รถของ นีโค ฮึลเคินแบร์ค จากเซาเบอร์ ได้รับการตรวจสอบว่าแผ่นไม้ใต้ท้องรถมีความหนาต่ำกว่าเกณฑ์ เขาจึงถูกตัดสิทธิ์จากการแข่งขัน

แฟร์สตัปเปินได้ตำแหน่งโพลอีกครั้งอย่างสูสีกับพิแอสทรีและรัสเซลล์ในการแข่งขันซาอุดีอาระเบียนกรังด์ปรีซ์ โดยเขาเชื่อว่ารถ "กลับมามีชีวิตชีวาอีกครั้ง" ในขณะที่นอร์ริสยังคงพบกับความยากลำบากอีกครั้งหลังจากรถของเขาชนราวกันอันตรายในรอบคัดเลือกช่วงที่สาม ทำให้เขาอยู่รั้งท้ายสิบอันดับแรกของตำแหน่งกริดเริ่มต้น  การแข่งขันเริ่มต้นด้วยแย่งชิงตำแหน่งผู้นำระหว่างแฟร์สตัปเปินกับพิแอสทรี แต่แฟร์สตัปเปินนำรถออกนอกขีดจำกัดของเส้นทางเพื่อชิงความได้เปรียบในโค้งแรกและได้รับโทษปรับเวลาห้าวินาที ขณะนั้นเองก็เกิดอุบัติเหตุระหว่างสึโนดะกับกัสลี ทำให้ทั้งสองคนต้องถอนตัวจากการแข่งขัน พิแอสทรีขึ้นนำในช่วงท้ายของการแข่งขันและเข้าเส้นชัยเป็นอันดับที่หนึ่ง ตามมาด้วยแฟร์สตัปเปินและเลอแกลร์ที่นำอันดับแรกบนโพเดียมของฤดูกาลมาให้แก่แฟร์รารี นอร์ริสสามารถกู้อันดับขึ้นมาอยู่ในอันดับที่สี่ การ์โลส ไซนซ์ ยูนิออร์ และ อเล็กซานเดอร์ อัลบอน ต่างสะสมคะแนนจากอันดับที่แปดและเก้าตามลำดับ ทำให้วิลเลียมส์ขึ้นมาอยู่ในอันดับที่ห้าบนตารางคะแนนชิงแชมป์โลกประเภทผู้ผลิต พิแอสทรีสะสมคะแนนจากชัยชนะในครั้งนี้นำหน้านอร์ริสบนตารางคะแนนชิงแชมป์โลกประเภทนักขับ โดยเขาเป็นผู้นำคะแนนชิงแชมป์โลกครั้งแรกในอาชีพและนักขับชาวออสเตรเลียคนแรกที่ทำได้ นับตั้งแต่สถิติของ มาร์ก เว็บเบอร์ ผู้จัดการนักขับของพิแอสทรีที่เคยเป็นผู้นำคะแนนชิงแชมป์โลกในการแข่งขันเจแปนนีสกรังด์ปรีซ์ 2010

อันโตเนลลีได้ตำแหน่งโพลครั้งแรกแรกในการแข่งขันไมแอมีกรังด์ปรีซ์รอบสปรินต์ กลายเป็นนักขับอายุน้อยสุดในประวัติศาสตร์ฟอร์มูลาวันที่ได้ตำแหน่งโพลจากการแข่งขันทุกรูปแบบ การแข่งขันเริ่มต้นด้วยความล่าช้าเนื่องจากฝนตกหนัก และอุบัติเหตุของเลอแกลร์ที่ลื่นไถลชนราวกันอันตรายระหว่างรอบเดินแถว นอร์ริสขึ้นมาอยู่ในอันดับที่หนึ่งภายหลังการเดินรถดูแลความปลอดภัยในช่วงสุดท้ายของการแข่งขัน ในขณะที่อันโตเนลลีถูกแฟร์สตัปเปินชนที่ช่องทางโรงรถและตกลงมาอยู่ในอันดับที่เจ็ด โดยแฟร์สตัปเปินได้รับโทษปรับเวลาฐานออกตัวอย่างไม่ปลอดภัยและตกลงมาอยู่ในอันดับที่สิบเจ็ด ถือเป็นครั้งแรกที่เขาไม่ได้คะแนนใดเลยจากการแข่งขันทุกรูปแบบนับตั้งแต่การแข่งขันเบลเจียนกรังด์ปรีซ์ 2016 อย่างไรก็ตาม แฟร์สตัปเปินได้ตำแหน่งโพลสำหรับการแข่งขันกรังด์ปรีซ์ ก่อนที่จะถูกพิแอสทรีและนอร์ริสขึ้นนำและเข้าเส้นชัยเป็นอันดับที่หนึ่งและสองตามลำดับ รัสเซลล์ใช้โอกาสระหว่างการเดินรถดูแลความปลอดภัยเสมือนจริงเปลี่ยนยางและชิงอันดับที่สามมาจากแฟร์สตัปเปิน การแข่งขันในครั้งนี้กลายเป็นการแข่งขันกรังด์ปรีซ์รายการสุดท้ายของ แจ็ก ดูอัน กับอาลปีน ก่อนที่จะถูกแทนที่โดย ฟรังโก โกลาปินโต

### การแข่งขันช่วงกลางฤดูกาล

การแข่งขันเอมีเลีย-โรมัญญากรังด์ปรีซ์ถูกจัดขึ้นเป็นครั้งสุดท้ายตามสัญญาที่สิ้นสุดในฤดูกาลนี้ รอบคัดเลือกช่วงที่หนึ่งเกิดอุบัติเหตุรถของสึโนดะพลิกคว่ำและชนราวกันอันตราย ทำให้เขาไม่สามารถดำเนินการคัดเลือกต่อและต้องเริ่มต้นการแข่งขันที่ช่องทางของโรงรถ พิแอสทรีได้ตำแหน่งโพลนำหน้าแฟร์สตัปเปินและรัสเซลล์ ส่วนนักขับของแฟร์รารีทั้งสองคนถูกคัดออกจากรอบคัดเลือกช่วงที่สองเป็นครั้งแรกของฤดูกาล เช่นเดียวกับอันโตเนลลีจากเมอร์เซเดส การแข่งขันเริ่มต้นด้วยการช่วงชิงตำแหน่งผู้นำระหว่างนักขับสามอันดับแรก จนกระทั่งแฟร์สตัปเปินใช้โอกาสระหว่างที่พิแอสทรีพยายามกันไม่ให้รัสเซลล์เข้าชิงพื้นที่ภายในบริเวณโค้ง*[[:en:Imola Circuit#Tamburello|วารีอันเต ตัมบูเรลโล]]* ขึ้นนำจากด้านนอกไปจนตลอดการแข่งขัน แฟร์สตัปเปินได้รับคำชื่นชมและถูกยกให้เป็นหนึ่งในผลงานการช่วงชิงตำแหน่งที่ยอดเยี่ยมที่สุดของเขา นอร์ริสขึ้นนำพิแอสทรีมาอยู่ในอันดับที่สองในช่วงท้ายของการแข่งขัน ด้วยประโยชน์จากการเปลี่ยนใช้ยางที่ใหม่กว่า นักขับของแฟร์รารีทั้งสองคนต่างได้อันดับเพิ่มขึ้นมาจากรอบคัดเลือก โดยแฮมิลตันได้อันดับที่สี่และเลอแกลร์ในอันดับที่หก ภายหลังที่คืนอันดับให้แก่อัลบอนเพื่อหลีกเลี่ยงบทลงโทษแล้ว นักขับของเมอร์เซเดสทั้งสองคนต่างพบปัญหายางเสื่อมสภาพจากอุณหภูมิสูงระหว่างการแข่งขัน โดยอันโตเนลลีต้องถอนตัวกลางคันจากปัญญาที่ลิ้นปีกผีเสื้อของรถ สึโนดะสามารถไต่อันดับขึ้นมาได้มากที่สุดในการแข่งขันด้วยอันดับที่สิบ ถึงอย่างนั้นเขาก็กล่าวว่าจะไม่พยายามเป็น "ฮีโร" ในรอบคัดเลือกของการแข่งขันรายการต่อไป

การแข่งขันโมนาโกกรังด์ปรีซ์ดำเนินการภายใต้ข้อบังคับใหม่เกี่ยวกับจำนวนขั้นต่ำในการเปลี่ยนยางที่เพิ่มขึ้นเป็นสองครั้ง นอร์ริสได้ตำแหน่งโพลนำหน้าเลอแกลร์และพิแอสทรีด้วยเวลาดีที่สุดเท่าที่มีการบันทึกมาของสนาม ขณะเริ่มต้นการแข่งขันและเข้าสู้โค้งแรก นอร์ริสถูกกดดันจากเลอแกลร์ที่ขับตามหลังมาอย่างกระชั้นชิดแต่เขาก็สามารถรักษาตำแหน่งผู้นำไว้ได้ รถแต่ละคันต่างแซงหน้ากันได้อย่างยากลำบาก เนื่องจากสนามแข่งมีลักษณะที่แคบและคดเคี้ยว หนึ่งในสองครั้งที่เกิดขึ้นนั้นมาจากรัสเซลล์ที่จงใจขับออกนอกเส้นทางเพื่อหนีจาก "การขับที่เอาแน่เอานอนไม่ได้" ของอัลบอนและวิลเลียมส์ ซึ่งใช้กลยุทธ์ชะลอความเร็วรถเพื่อสร้างช่องว่างให้นักขับร่วมทีมเข้าเปลี่ยนยางได้โดยไม่เสียอันดับ รัสเซลล์ได้รับโทษปรับเวลาสิบวินาทีที่โรงรถจากการกระทำดังกล่าว แฟร์สตัปเปินขึ้นมานำการแข่งขันระหว่างที่นอร์ริสเปลี่ยนยาง โดยเขาพยายามประวิงเวลาเปลี่ยนยางของตนเองให้ได้มากที่สุดเพื่อรอธงแดงที่อาจเกิดขึ้น อย่างไรก็ตาม นอร์ริสกลับมาขึ้นนำอีกครั้งและเข้าเส้นชัยเป็นอันดับที่หนึ่ง พร้อมกับนำชัยชนะครั้งแรกที่โมนาโกมาให้แก่แมกลาเรนนับตั้งแต่ฤดูกาล  นักขับหลายคนต่างวิพากษ์วิจารณ์ถึงการแข่งขันภายหลังที่สิ้นสุดลง นอร์ริสคิดว่าข้อบังคับเข้าโรงรถสองครั้งเป็นการเสี่ยงโชคมากกว่าการแข่งขัน ไซนซ์กังวลว่ากลยุทธ์ขัดขวางนักขับคนอื่นจะเพิ่มขึ้นในการแข่งขันครั้งต่อไป ส่วนแฟร์สตัปเปินและรัสเซลล์ต่างออกความเห็นในเชิงขบขัน ในขณะที่หัวหน้าทีมต่างมีความเห็นส่วนใหญ่ตรงกันว่าข้อบังคับใหม่นั้นไม่สัมฤทธิ์ผล และต้องการให้สนามแข่งได้รับการปรับปรุงมากกว่า

นักขับของแมกลาเรนทั้งสองคนต่างเข้าเส้นชัยด้วยสองอันดับแรกในการแข่งขันสเปนิชกรังด์ปรีซ์ โดยพิแอสทรีชนะการแข่งขันจากตำแหน่งโพล แลนซ์ สโตรลล์ จากแอสตันมาร์ติน ถอนตัวก่อนเริ่มต้นการแข่งขันจากอาการบาดเจ็บที่มือและข้อมือ แม้ว่าเขาจะเข้าร่วมรอบคัดเลือกและผ่านมาในอันดับที่สิบสี่ การเดินรถดูแลความปลอดภัยออกมาเพียงครั้งเดียวในรอบที่ 55 หลังจากเครื่องยนต์ของอันโตเนลลีสูญเสียแรงดันน้ำมัน โดยการแข่งขันเริ่มต้นใหม่อีกครั้งในห้ารอบถัดมา แฟร์สตัปเปินที่จำเป็นต้องใช้ยางเนื้อแข็งในช่วงท้ายของการแข่งขัน ได้รับคำสั่งทีมให้คืนตำแหน่งแก่รัสเซลล์เพื่อหลีกเลี่ยงบทลงโทษฐานขับรถออกนอกเส้นทาง แต่เขานำรถกระแทกกับรถของรัสเซลล์ในรอบที่ 64 ทำให้ได้รับโทษปรับเวลาสิบวินาทีและตกลงไปอยู่อันดับที่สิบ เขายังเสี่ยงได้รับโทษแบนในการแข่งขันสองรายการถัดมา หลังจากคะแนนลงโทษของเขาห่างจากเกณฑ์ลงโทษเพียงแค่หนึ่งคะแนน หนึ่งในนักขับที่ได้รับประโยชน์จากบทลงโทษดังกล่าวอย่างฮึลเคินแบร์คถูกเลื่อนขึ้นมาอยู่ในอันดับที่ห้า และ เฟร์นันโด อาลอนโซ ก็สามารถสะสมคะแนนแรกของฤดูกาลด้วยอันดับที่เก้า

รัสเซลล์ได้ตำแหน่งโพลครั้งแรกของฤดูกาลนำหน้าแฟร์สตัปเปินและพิแอสทรีในการแข่งขันคะเนเดียนกรังด์ปรีซ์ ส่วนนอร์ริสผ่านรอบคัดเลือกในอันดับที่เจ็ด หลังจากมีข้อผิดพลาดในรอบทำเวลาของตนเอง การแข่งขันเริ่มต้นด้วยนักขับในสามอันดับแรกนั้นยังคงรักษาอันเดิมไว้ได้ ยกเว้นพิแอสทรีที่ถูกขึ้นนำโดยอันโตเนลลีในโค้งที่สาม นอร์ริสพยายามขึ้นนำพิแอสทรีในช่วงท้ายของการแข่งขัน แต่รถของเขากลับปะทะกับท้ายรถของพิแอสทรีจนกระเด็นออกไปชนราวกันอันตราย อุปกรณ์ระบบรองรับบนรถของนอร์ริสได้รับความเสียหายจนเขาต้องถอนตัวจากการแข่งขัน นอร์ริสยอมรับว่าอุบัติเหตุที่เกิดขึ้นเป็น "การตัดสินใจที่ผิดพลาด" ของเขา การแข่งขันสิ้นสุดลงภายใต้การเดินรถดูแลความปลอดภัย ทำให้เมอร์เซเดสมีอันดับบนโพเดียมด้วยกันสองตำแหน่ง จากทั้งรัสเซลล์ที่ชนะการแข่งขันนำหน้าแฟร์สตัปเปิน และอันโตเนลลีที่ขึ้นโพเดียมครั้งแรกในอาชีพด้วยอันดับที่สาม พร้อมทั้งเป็นนักขับอายุน้อยที่สุดอันดับที่สามในประวัติศาสตร์ฟอร์มูลาวันบนโพเดียม

นอร์ริสได้ตำแหน่งโพลของการแข่งขันออสเตรียนกรังด์ปรีซ์ด้วยเวลาเร็วกว่าเลอแกลร์ในอันดับที่สองครึ่งวินาที การแข่งขันเริ่มต้นอย่างไม่สมบูรณ์จากปัญญาที่รถของไซนซ์ อันโตเนลลีล็อกล้อหน้าเพื่อเบรกเข้าโค้งที่สามผิดพลาดจนพุ่งชนแฟร์สตัปเปินตั้งแต่รอบแรก ทำให้นักขับทั้งสองคนต้องถอนตัวจากการแข่งขัน และอันโตเนลลีได้รับโทษปรับตำแหน่งกริดเริ่มต้นสามอันดับในการแข่งขันถัดไป ในขณะที่นักขับร่วมทีมของไซนซ์และแฟร์สตัปเปินอย่างอัลบอนและสึโนดะถอนตัวและจบอันดับสุดท้ายจากโทษปรับเวลา พิแอสทรีซึ่งขึ้นนำเลอแกลร์มาอยู่ในอันดับที่สอง พยายามขึ้นนำนอร์ริสต่อเนื่องด้วยการใช้ประโยชน์จากลมดูด (slipstream) และบริเวณเปิดใช้งานดีอาร์เอสไม่สำเร็จ นอร์ริสจึงได้รับชัยชนะครั้งที่สามของฤดูกาล นักขับจากเซาเบอร์ทั้งสองคนต่างจบการแข่งขันภายในสิบอันดับแรก โดย กาบรีแยล โบร์โตเลตู สะสมคะแนนชิงแชมป์ครั้งแรกในอันดับที่แปด และฮึลเคินแบร์คในอันดับที่เก้า ถือเป็นการสะสมคะแนนจากนักขับทั้งสองคนครั้งแรกของเซาเบอร์นับตั้งแต่การแข่งขันกาตาร์กรังด์ปรีซ์ 2023

แฟร์สตัปเปินได้ตำแหน่งโพลในการแข่งขันบริติชกรังด์ปรีซ์ หลังจากนักขับจากแมกลาเรนและแฟร์รารีต่างมีข้อผิดพลาดในรอบทำเวลา สนามแข่งมีสภาพเปียกซึ่งเอื้ออำนวยในการใช้ยางสำหรับสนามกึ่งแห้งกึ่งเปียก แต่นักขับบางส่วนนั้นเลือกใช้ยางสลิกและออกตัวที่โรงรถแทน ยกเว้นโกลาปินโตที่ไม่สามารถออกตัวได้จากปัญหากระปุกเกียร์ นักขับหน้าใหม่ทุกคนยกเว้นแบร์แมนต่างถอนตัวจากอุบัติเหตุในช่วงแรกของการแข่งขัน จนกระทั่งรถดูแลความปลอดภัยออกมาขับนำหน้าขบวนเนื่องจากเกิดฝนตกหนัก พิแอสทรีซึ่งขึ้นมาเป็นผู้นำตั้งแต่รอบที่แปดนั้นเบรกกะทันหันระหว่างเริ่มต้นการแข่งขันใหม่ ทำให้เขาได้รับโทษปรับเวลาสิบวินาที นักขับเปลี่ยนกลับมาใช้ยางสลิกภายหลังที่สนามแข่งกลับสู่สภาพปกติในช่วงท้ายของการแข่งขัน โดยขณะที่พิแอสทรีกำลังรับโทษลดเวลาอยู่ที่โรงรถ นอร์ริสได้ขึ้นมาเป็นผู้นำและชนะการแข่งขันที่สนามบ้านเกิดของเขาเป็นครั้งแรก ส่วนพิแอสทรีเข้าเส้นชัยตามมาในอันดับที่สอง ฮึลเคินแบร์คที่เริ่มต้นการแข่งขันในอันดับที่สิบเก้า ได้ประโยชน์จากการเปลี่ยนยางล่วงหน้าและสามารถไต่อันดับขึ้นมาจบอันดับที่สามครั้งแรกในอาชีพของเขา หลังจากออกตัวในการแข่งขันด้วยกันทั้งสิ้น 239 ครั้ง ถือเป็นสถิตินักแข่งรถฟอร์มูลาวันที่ใช้เวลานานที่สุดในการขึ้นโพเดียม นอกจากนี้เขายังเป็นนักขับคนแรกของเซาเบอร์ที่มีอันดับบนโพเดียม นับตั้งแต่เมื่อ คามูอิ โคบายาชิ ได้อันดับที่สามในการแข่งขันเจแปนนีสกรังด์ปรีซ์ 2012

ภายหลังการแข่งขันบริติชกรังด์ปรีซ์เพียงสามวัน คริสเตียน ฮอร์เนอร์ หัวหน้าทีมเรดบูลเรซซิง ถูกปลดออกจากตำแหน่งและแทนที่โดย โลร็อง แมเกียส ซึ่งส่งมอบตำแหน่งเดิมคือหัวหน้าทีมเรซซิงบูลส์ให้แก่ แอลัน เพอร์เมน การแข่งขันเบลเจียนกรังด์ปรีซ์จึงเป็นการแข่งขันแรกของเรดบูลเรซซิงที่ไม่มีฮอร์เนอร์เป็นผู้นำนับตั้งแต่ก่อตั้งทีมขึ้นมา พิแอสทรีได้ตำแหน่งโพลสำหรับการแข่งขันรอบสปรินต์ แต่ถูกขึ้นนำตั้งแต่รอบแรกโดยแฟร์สตัปเปินซึ่งชนะการแข่งขันไป ในขณะที่นอร์ริสได้ตำแหน่งโพลสำหรับการแข่งขันกรังด์ปรีซ์นำหน้าพิแอสทรีและเลอแกลร์ แฮมิลตันถูกคัดออกจากรอบคัดเลือกช่วงแรก หลังจากรอบทำเวลาของเขาถูกลบเพราะขับออกนอกขีดจำกัดของเส้นทาง เขาจึงใช้โอกาสนี้จัดเตรียมรถสำหรับสภาพอากาศชื้นและเริ่มต้นการแข่งขันจากช่องทางของโรงรถ เช่นเดียวกับไซนซ์ อันโตเนลลี และอาลอนโซ การแข่งขันกรังด์ปรีซ์เริ่มต้นด้วยความล่าช้าเกือบ 80 นาทีเนื่องจากฝนตกหนัก และกำหนดให้รถออกตัวตามหลังรถดูแลความปลอดภัยที่วิ่งครบสี่รอบถ้วน หลังจากออกตัวได้ไม่นาน พิแอสทรีใช้ประโยชน์จากลมดูดจากรถของนอร์ริสเพื่อขึ้นนำ และเข้าเส้นชัยเป็นอันดับที่หนึ่งและสองตามกันให้แก่แมกลาเรน เลอแกลร์จบการแข่งขันในอันดับที่สามให้แก่แฟร์รารี ในขณะที่แฮมิลตันไต่อันดับขึ้นมาอยู่ที่อันดับที่สิบสามในช่วงแรกของการแข่งขัน และขึ้นนำรถคันอื่นมาอยู่ในอันดับที่เจ็ดด้วยกลยุทธ์เปลี่ยนไปใช้ยางสำหรับสนามแห้งเป็นคนแรกของสนาม อย่างไรก็ตาม แฮมิลตันได้แสดงความคิดเห็นว่าการแข่งขันในครั้งนี้เป็น "สัปดาห์ที่ไม่น่าจดจำ" สำหรับเขา

เลอแกลร์ได้ตำแหน่งโพลครั้งแรกของฤดูกาลโดยนำหน้านักขับของแมกลาเรนทั้งสองคนอย่างไม่คาดคิดในการแข่งขันฮังกาเรียนกรังด์ปรีซ์ การแข่งขันเริ่มต้นด้วยกลยุทธ์เปลี่ยนยางที่แตกต่างกันระหว่างนักขับของแต่ละทีม เลอแกลร์และพิแอสทรีต่างเลือกใช้กลยุทธ์เปลี่ยนยางสองครั้ง ซึ่งส่งผลให้พวกเขาถูกนอร์ริสที่ลองเสี่ยงกับกลยุทธ์เปลี่ยนยางเพียงครั้งเดียวขึ้นนำ นอร์ริสถูกไล่ตามอย่างกระชั้นชิดโดยพิแอสทรีในช่วงท้ายของการแข่งขัน แต่เขาก็เข้าเส้นชัยได้เป็นคนแรกและนำชัยชนะครั้งที่ 200 มาให้แก่แมกลาเรน พร้อมทั้งสะสมคะแนนเพิ่มขึ้นมาตามหลังพิแอสทรีเหลือเพียงแค่เก้าคะแนนบนตารางคะแนนชิงแชมป์โลกประเภทนักขับ เลอแกลร์เผชิญปัญหาการจัดเตรียมรถและเสียอันดับที่สามให้แก่รัสเซลล์ ทั้งยังได้รับโทษปรับเวลาห้าวินาทีฐานขับรถอย่างเอาแน่เอานอนไม่ได้ขณะป้องกันตำแหน่งจากรัสเซลล์ นักขับของแอสตันมาร์ตินทั้งสองคนอย่างอาลอนโซและสโตรลล์ต่างมีผลงานที่ดีในรอบคัดเลือกและจบการแข่งขันในอันดับที่ห้าและเจ็ด เช่นเดียวกับโบร์โตเลตูจากเซาเบอร์ในอันดับที่หก

พิแอสทรีได้ตำแหน่งโพลในการแข่งขันดัตช์กรังด์ปรีซ์ นำหน้านอร์ริส แฟร์สตัปเปิน และ อีซัก อาจาร์  ก่อนเริ่มต้นการแข่งขัน แฮมิลตันได้รับคำสั่งตรวจสอบภายหลังการแข่งขันจากกรณีละเมิดสัญญาณธงเหลืองที่ช่องทางโรงรถ ซึ่งเขาได้รับโทษปรับตำแหน่งกริดเริ่มต้นห้าอันดับในการแข่งขันถัดไป นักขับทั้งหมดสามคนได้ถอนตัวระหว่างการแข่งขัน สองคนแรกคือนักขับของแฟร์รารีที่ชนราวกันอันตรายที่โค้งที่สาม โดยรถของแฮมิลตันเกิดอาการท้ายปัดขณะฝนตกเล็กน้อยในรอบที่ 23 ในขณะที่เลอแกลร์ถูกอันโตเนลลีชนที่ล้อหลังซ้ายในรอบที่ 53 ซึ่งอันโตเนลลีได้รับโทษปรับเวลาสิบวินาทีและคะแนนลงโทษสองคะแนน คนที่สามคือนอร์ริสที่ประสบปัญหาน้ำมันรั่วในช่วงท้ายของการแข่งขันขณะที่เขาอยู่ในอันดับที่สอง พิแอสทรีเข้าเส้นชัยเป็นอันดับที่หนึ่งและทำแกรนด์สแลมครั้งแรกในอาชีพของเขา ตามหลังมาด้วยแฟร์สตัปเปินในอันดับที่สอง และอาจาร์ในอันดับที่สามซึ่งเป็นอันดับบนโพเดียมครั้งแรกของเขา อีกทั้งยังเป็นโพเดียมแรกของเรซซิงบูลส์ในชื่อนี้ และนับตั้งแต่เมื่อกัสลีได้อันดับที่สามในการแข่งขันอาเซอร์ไบจานกรังด์ปรีซ์ 2021 ขณะที่ทีมยังแข่งขันในชื่ออัลฟาทอรี ภายหลังที่การแข่งขันสิ้นสุดลง วิลเลียมส์ได้ยื่นอุทธรณ์บทลงโทษของไซนซ์ฐานก่ออุบัติเหตุจากการชนกันระหว่างเขากับลอว์สัน ซึ่งคณะกรรมการควบคุมการแข่งขันได้ตรวจสอบใหม่ว่าเป็นอุบัติเหตุในการแข่งขัน และถอนคะแนนลงโทษออกจากใบอนุญาตขับแข่งของไซนซ์

แฟร์สตัปเปินสร้างสถิติใหม่ในการแข่งขันอิตาเลียนกรังด์ปรีซ์ หลังจากได้ตำแหน่งโพลนำหน้านอร์ริสและพิแอสทรีด้วยเวลา 1:18.792 นาที ซึ่งเป็นรอบที่เร็วที่สุดในประวัติศาสตร์ฟอร์มูลาวันด้วยอัตราเร็วเฉลี่ย  และกลายเป็นนักขับที่นำตำแหน่งโพลมาให้แก่เรดบูลเรซซิงมากที่สุด 45 ครั้ง การแข่งขันเริ่มต้นโดยไม่มีฮึลเคินแบร์คซึ่งอยู่ในอันดับที่ 12 ของกริดเริ่มต้น หลังจากระบบไฮดรอลิกของรถขัดข้อง นอร์ริสออกตัวได้ดีและขึ้นนำแฟร์สตัปเปินที่หลีกเลี่ยงบทลงโทษออกนอกขีดจำกัดของเส้นทาง ก่อนที่แฟร์สตัปเปินจะกลับมาเป็นผู้นำอีกครั้งในช่วงต้นของรอบที่สี่ นักขับปะทะกันหลายคนระหว่างการแข่งขัน เช่น แบร์แมนและไซนซ์ในรอบที่ 40 ซึ่งแบร์แมนได้รับคะแนนลงโทษเพิ่มขึ้นห่างจากเกณฑ์ลงโทษแบนเพียงสองคะแนน อย่างไรก็ตาม ไม่มีการเดินรถรถดูแลความปลอดภัยจากอุบัติเหตุทั้งหมด แฟร์สตัปเปินจึงได้รับชัยชนะในการแข่งขันกรังด์ปรีซ์ชิงแชมป์โลกที่ดำเนินการเร็วที่สุดในประวัติศาสตร์ด้วยอัตราเร็วเฉลี่ย  นอกจากนี้ ยังถือเป็นชัยชนะครั้งแรกของเรดบูลเรซซิงนับตั้งแต่ที่ฮอร์เนอร์ออกจากทีม ในขณะที่นอร์ริสพบกับความผิดพลาดในกลยุทธ์การเปลี่ยนยางในช่วงท้ายของการแข่งขัน ส่งผลให้เขากลับมาบนสนามในอันดับที่สามตามหลังพิแอสทรีที่เปลี่ยนยางไปก่อนหน้า แมกลาเรนจึงมีคำสั่งให้พิแอสทรีสละตำแหน่งอันดับที่สองของตนให้แก่นอร์ริส ซึ่งพิแอสทรีนั้น "ไม่เข้าใจ" ถึงสาเหตุแต่ก็ปฏิบัติตามคำสั่งของทีม กลายเป็นข้อถกเถียงเรื่องการชิงแชมป์ระหว่างนักขับของแมกลาเรนทั้งสองคนในสื่อวงการแข่งความเร็ว

### การแข่งขันช่วงท้ายฤดูกาล
รอบคัดเลือกของการแข่งขันอาเซอร์ไบจานกรังด์ปรีซ์เกิดธงแดงขึ้นมากที่สุดในประวัติศาสตร์ฟอร์มูลาวันถึงหกครั้ง โดยมาจากอุบัติเหตุของอัลบอน ฮึลเคินแบร์ค และกัสลีกับโกลาปินโตในช่วงที่หนึ่ง แบร์แมนในช่วงที่สอง และเลอแกลร์และพิแอสทรีในช่วงที่สาม แฟร์สตัปเปินได้ตำแหน่งโพลด้วยเวลาเร็วกว่าไซนซ์ครึ่งวินาที ตามมาด้วยลอว์สันในอันดับที่สาม พิแอสทรีออกตัวก่อนที่สัญญาณไฟเริ่มต้นจะดับลง ก่อนที่เครื่องยนต์จะสะดุดดับและชนราวกันอันตรายตั้งแต่รอบแรกของการแข่งขัน ถือว่าเป็นการถอนตัวครั้งแรกของเขาในการแข่งขันกรังด์ปรีซ์ 45 รายการติดต่อกัน และเสียคะแนนชิงแชมป์หกคะแนนให้แก่นอร์ริสที่จบการแข่งขันในอันดับที่เจ็ดตามหลังลอว์สันและสึโนดะ แฟร์สตัปเปินชนะการแข่งขันไปอย่างเด็ดขาดด้วยแกรนด์สแลมครั้งที่หกในอาชีพของเขา รัสเซลล์สามารถขยับขึ้นมาอยู่ในอันดับที่สองแม้ว่าจะเริ่มต้นการแข่งขันในอันดับที่ห้าและป่วยเป็นโรคระบบหายใจตลอดทั้งสัปดาห์ ในขณะที่ไซนซ์ขึ้นโพเดียมครั้งแรกกับวิลเลียมส์ในอันดับที่สาม โดยเป็นอันดับบนโพเดียมครั้งแรกของวิลเลียมส์ในการแข่งขันเต็มรูปแบบ นับตั้งแต่เมื่อสโตรลล์ได้อันดับที่สามที่สนามเดียมกันในฤดูกาล 2017 นอกจากนี้ ไซนซ์ยังกลายเป็นนักขับคนที่สองในประวัติศาสตร์ต่อจาก อาแล็ง พร็อสต์ ที่สามารถสะสมอันดับบนโพเดียมกับแมกลาเรน แฟร์รารี และวิลเลียมส์

รัสเซลล์ได้ตำแหน่งโพลครั้งที่สองของฤดูกาลในการแข่งขันสิงคโปร์กรังด์ปรีซ์ด้วยเวลาในรอบคัดเลือกดีที่สุดของสนาม เขาเริ่มต้นการแข่งขันในวันถัดมาอย่างทิ้งห่างและเข้าเส้นชัยเป็นคนแรก นอร์ริสที่ออกตัวในอันดับที่ห้านั้นขึ้นมาตามหลังแฟร์สตัปเปินและตีคู่กับพิแอสทรีที่อยู่ในอันดับที่สองและสามตามลำดับ แต่เขาไม่สามารถเลี่ยงการประทะท้ายรถของแฟร์สตัปเปิน แผ่นปิดปลายปีกหน้า (endplate) ฝั่งซ้ายจึงได้รับความเสียหายและตัวรถกระแทกเข้ากับพิแอสทรี อย่างไรก็ตาม นอร์ริสก็ขึ้นนำมาอยู่ในอันดับที่สาม ส่วนพิแอสทรีแสดงความไม่พึงพอใจผ่านวิทยุสื่อสารว่า "นั่นไม่ใช่การทำงานเป็นทีมเลย" นอร์ริสไล่ตามแฟร์สตัปเปินอย่างกระชั้นชิดไปจนจบการแข่งขัน โดยคะแนนสะสมจากนักขับของแมกลาเรนทั้งสองคนนั้นมากเพียงพอที่จะป้องกันตำแหน่งแชมป์โลกประเภทผู้ผลิตสมัยที่สิบ ถือเป็นครั้งแรกของทีมที่ได้รับตำแหน่งแชมป์ติดต่อกันมากกว่าหนึ่งสมัยนับตั้งแต่ช่วงฤดูกาล  ถึง  แฮมิลตันทำรอบเร็วที่สุดในการแข่งขันติดต่อกันมากที่สุด 16 ฤดูกาล แต่เขาได้รับโทษปรับเวลาห้าวินาทีฐานขับออกนอกขีดจำกัดของเส้นทางจากปัญหาระบบเบรก และเสียอันดับที่เจ็ดให้แก่อาลอนโซในอันดับรองลงมา ในขณะที่ไซนซ์สามารถขยับขึ้นมาจบอันดับที่สิบจากตำแหน่งสุดท้ายของกริดเริ่มต้น แม้ว่านักขับของวิลเลียมส์ทั้งสองคนจะถูกตัดสิทธิ์ในรอบคัดเลือก

แฟร์สตัปเปินชนะการแข่งขันยูไนเต็ดสเตตส์กรังด์ปรีซ์รอบสปรินต์จากตำแหน่งโพล ภายหลังที่เกิดอุบัติเหตุระหว่างพิแอสทรีและฮึลเคินแบร์คในอันดับที่สามและสี่ที่โค้งแรก โดยรถของทั้งสองคนยังปะทะกับนอร์ริสและอาลอนโซในอันดับที่สองและหก ทำให้ทุกคนถอนตัวจากการแข่งขัน ยกเว้นฮึลเคินแบร์คที่หล่นลงมาจบอันดับที่สิบสาม รัสเซลล์และไซนซ์ที่เริ่มต้นในอันดับที่ห้าและหกจึงเลื่อนขึ้นมาจบอันดับที่สองและสามตามลำดับ แฟร์สตัปเปินยังได้ตำแหน่งโพลและเปลี่ยนมันเป็นชัยชนะในการแข่งขันกรังด์ปรีซ์ นอร์ริสได้อันดับที่สองคืนมาจากเลอแกลร์ที่ออกตัวขึ้นนำเขาตั้งแต่ต้น หลังจากนักขับทั้งสองคนต่างแย่งชิงอันดับกันตลอดการแข่งขัน ทำให้นอร์ริสกลายเป็นนักขับของแมกลาเรนที่มีอันดับบนโพเดียมมากที่สุดในหนึ่งฤดูกาล ในขณะที่ผู้นำคะแนนชิงแชมป์โลกประเภทนักขับอย่างพิแอสทรีจบการแข่งขันในอันดับที่ห้า นอร์ริสและแฟร์สตัปเปินจึงต่างลดช่องว่างระหว่างคะแนนสะสมเหลือเพียง 14 และ 40 คะแนน ตามหลังพิแอสทรี

นอร์ริสกลับมาได้ตำแหน่งโพลอีกครั้งในการแข่งขันเม็กซิโกซิตีกรังด์ปรีซ์ ตามหลังมาด้วยนักขับของแฟร์รารีทั้งสองคนคือเลอแกลร์และแฮมิลตัน ในขณะที่ผู้ท้าชิงตำแหน่งแชมป์อย่างแฟร์สตัปเปินและพิแอสทรีผ่านรอบคัดเลือกในอันดับที่ห้าและเจ็ด การแข่งขันเริ่มต้นขึ้นด้วยการแย่งชิงตำแหน่งผู้นำระหว่างนักขับในสามอันดับแรกกับแฟร์สตัปเปินที่ขับเบียดขึ้นมาจนลงสนามหญ้าและลัดโค้งแรก โดยนอร์ริสยังคงรักษาตำแหน่งผู้นำไว้ได้ แฮมิลตันและแฟร์สตัปเปินขับตีคู่กันอีกครั้งในรอบที่หกจนกระทั่งทั้งคู่ต้องขับออกนอกเส้นทาง โดยแฮมิลตันได้รับโทษปรับเวลาสิบวินาทีจากการกระทำดังกล่าว เปิดโอกาสให้แบร์แมนขึ้นมาอยู่ในอันดับที่สี่ ซึ่งเป็นอันดับการแข่งขันดีที่สุดในอาชีพของฮาส เท่ากับอันดับของ รอแม็ง โกรฌ็อง ในการแข่งขันออสเตรียนกรังด์ปรีซ์ 2018 การแข่งขันสิ้นสุดลงภายหลังการเดินรถดูแลความปลอดภัยเสมือนจริง โดยนอร์ริสได้รับชัยชนะไปด้วยเวลานำจากเลอแกลร์และแฟร์สตัปเปินในอันดับรองลงมา 30 วินาที ในขณะที่พิแอสทรีจบการแข่งขันในอันดับที่ห้า ทำให้นอร์ริสกลับขึ้นมาเป็นผู้นำบนตารางคะแนนชิงแชมป์โลกอีกครั้งหลังจากเสียตำแหน่งไปในการแข่งขันซาอุดีอาระเบียนกรังด์ปรีซ์ด้วยคะแนนสะสมห่างจากพิแอสทรีหนึ่งคะแนน

นอร์ริสได้รับชัยชนะอย่างเด็ดขาดในการแข่งขันเซาเปาลูกรังด์ปรีซ์ทั้งสองรูปแบบจากตำแหน่งโพล เสริมความมั่นคงของตำแหน่งผู้นำบนตารางคะแนนชิงแชมป์โลกประเภทนักขับของเขาต่อไป ในขณะที่พิแอสทรีชนราวกันอันตรายในการแข่งขันรอบสปรินต์และจบอันดับที่ห้าในการแข่งขันกรังด์ปรีซ์ หลังจากได้รับโทษปรับเวลาฐานก่ออุบัติเหตุกับอันโตเนลลีจนทำให้เลอแกลร์ถอนตัวจากการแข่งขัน ส่วนแฟร์สตัปเปินนั้น แม้ว่าจะจบอันดับที่สี่ในรอบสปรินต์และไม่ผ่านรอบคัดเลือกตั้งแต่ช่วงแรกจึงต้องออกตัวจากช่องทางของโรงรถ เขาก็สามารถไต่ขึ้นมาจบการแข่งขันในอันดับที่สาม ตามหลังอันโตเนลลีที่ได้อันดับที่สองจากการแข่งขันทั้งสองรอบ นอกเหนือจากเลอแกลร์แล้ว แฮมิลตันก็ถอนตัวจากการแข่งขันหลังจากพื้นรถได้รับความเสียหาย ถือเป็นการถอนตัวร่วมกันครั้งที่สองของแฟร์รารีในฤดูกาลนี้ เช่นเดียวกับโบร์โตเลตูที่ถอนตัวด้วยกันถึงสองครั้งในการแข่งขันที่บ้านเกิดของเขา โดยเขาชนราวกันอันตรายทั้งสองฝั่งของเส้นทางในรอบสปรินต์ ทำให้รถได้รับความเสียหายอย่างหนักจนไม่สามารถเข้าร่วมรอบคัดเลือกในวันเดียวกันได้ และถอนตัวตั้งแต่รอบแรกของการแข่งขันกรังด์ปรีซ์หลังจากปะทะกับรถของสโตรลล์

รอบคัดเลือกของการแข่งขันลาสเวกัสกรังด์ปรีซ์ดำเนินการบนสนามแข่งเปียก แต่ละทีมจึงต่างใช้ยางที่มีสารประกอบสำหรับสนามเปียกทั้งสองประเภทอย่างเต็มรูปแบบ นอร์ริสได้ตำแหน่งโพลติดต่อกันอีกหนึ่งสนามจากแฟร์สตัปเปินและไซนซ์ แฮมิลตันผ่านรอบคัดเลือกด้วยอันดับสุดท้าย ซึ่งเป็นครั้งแรกของนักขับแฟร์รารีในอันดับดังกล่าวนับตั้งแต่การแข่งขันอาบูดาบีกรังด์ปรีซ์ 2009 แฟร์สตัปเปินขึ้นเป็นผู้นำจากข้อผิดพลาดของนอร์ริสในรอบออกตัวและชนะการแข่งขัน นอร์ริสและรัสเซลล์ที่เริ่มต้นในอันดับที่สี่เข้าเส้นชัยตามมาด้วยอันดับบนโพเดียม และพิแอสทรีที่เริ่มต้นในอันดับที่ห้าขยับขึ้นมาได้หนึ่งอันดับ แต่ภายหลังที่การแข่งขันสิ้นสุดลง นอร์ริสและพิแอสทรีต่างถูกตัดสิทธิ์จากการแข่งขันฐานแผ่นไม้ใต้ท้องรถมีความหนาต่ำกว่าเกณฑ์ ส่งผลให้อันดับของนักขับเมอร์เซเดสเลื่อนขึ้นมาอยู่บนโพเดียมร่วมกัน จากเดิมที่อันโตเนลลีจบการแข่งขันในอันดับที่ห้าด้วยโทษปรับเวลาฐานออกตัวก่อนสัญญาณไฟ ส่วนบนตารางคะแนนชิงแชมป์โลกประเภทนักขับ นอร์ริสยังคงเป็นผู้นำด้วยช่องว่างระหว่างคะแนนที่ลดลงมาเหลือ 24 คะแนน จากพิแอสทรีและแฟร์สตัปเปินที่มีคะแนนสะสมเท่ากัน

พิแอสทรีชนะการแข่งขันกาตาร์กรังด์ปรีซ์รอบสปรินต์จากตำแหน่งโพล โดยนำหน้ารัสเซลล์ นอร์ริส และแฟร์สตัปเปินตลอดการแข่งขัน เขายังเริ่มต้นการแข่งขันกรังด์ปรีซ์จากตำแหน่งโพลนำหน้านอร์ริสและแฟร์สตัปเปิน จนกระทั่งเกิดอุบัติเหตุระหว่างฮึลเคินแบร์คกับกัสลีในรอบที่เจ็ด ทุกทีมจึงใช้โอกาสภายใต้การเดินรถดูแลความปลอดภัยเปลี่ยนยางเป็นครั้งแรกจากข้อบังคับขั้นต่ำสองครั้งฉบับใหม่สำหรับสนามนี้ มีเพียงแค่รถของแมกลาเรนเท่านั้นที่ยังคงวิ่งต่อไปเพื่อคงความยืดหยุ่นในการใช้กลยุทธ์ แต่ก็ส่งผลให้นักขับทั้งสองคนต้องตามหลังแฟร์สตัปเปินหลังจากการเปลี่ยนยางครั้งสุดท้าย ซึ่งแมกลาเรนออกมายอมรับหลังจบการแข่งขันว่าทีมนั้น "ตัดสินใจผิดพลาด" พิแอสทรีสามารถกลับมาบนสนามในอันดับที่สอง ในขณะที่นอร์ริสออกมาอยู่ข้างหลังไซนซ์ที่จบอันดับที่สามและอันโตเนลลี ก่อนที่เขาจะขึ้นนำอันโตเนลลีได้ก่อนรอบสุดท้ายเพื่อจบอันดับที่สี่ แฟร์สตัปเปินได้รับชัยชนะไปครองพร้อมกับขึ้นเป็นอันดับที่สองแทนที่พิแอสทรีบนตารางคะแนนชิงแชมป์โลกด้วยคะแนนสะสมห่างสี่คะแนน นอร์ริสซึ่งเป็นผู้นำจึงมีคะแนนสะสมห่างจากแฟร์สตัปเปินและพิแอสทรีคนละ 12 และ 16 คะแนน ก่อนเข้าสู่การแข่งขันรายการสุดท้าย

นอร์ริส แฟร์สตัปเปิน และพิแอสทรีต่างมีโอกาสเป็นแชมป์โลกประเภทนักขับในการแข่งขันอาบูดาบีกรังด์ปรีซ์ แฟร์สตัปเปินผ่านรอบคัดรอบด้วยตำแหน่งโพลนำหน้านอร์ริสในอันดับที่สองและพิแอสทรีในอันดับที่สาม พิแอสทรีขึ้นนำนอร์ริสในช่วงครึ่งหลังของรอบแรก นอร์ริสจึงเผชิญกับแรงกดดันจากเลอแกลร์ที่ตามหลังมา ก่อนที่เขาจะถูกตรวจสอบหลังจากออกนอกเส้นทางเพื่อขึ้นนำสึโนดะ โดยเป็นสึโนดะที่ได้รับโทษฐานเปลี่ยนทิศทางในการขับมากกว่าหนึ่งทิศทางขณะป้องกันตำแหน่ง นักขับในสามอันดับแรกต่างรักษาอันดับของตนเองไว้ได้จนสิ้นสุดการแข่งขัน ได้แก่ แฟร์สตัปเปินที่ชนะการแข่งขัน พิแอสทรีในอันดับที่สอง และนอร์ริสในอันดับที่สาม ด้วยคะแนนสะสมห่างจากแฟร์สตัปเปินสองคะแนนและพิแอสทรีสิบสามคะแนน ทำให้นอร์ริสได้รับตำแหน่งแชมป์โลกประเภทนักขับสมัยแรกไปครอง พร้อมกับเป็นแชมป์โลกคนแรกของแมกลาเรนนับตั้งแต่แฮมิลตันในฤดูกาล  แมกลาเรนยังได้รับตำแหน่งแชมป์ทั้งสองประเภทในฤดูกาลเดียวกันเป็นครั้งแรกนับตั้งแต่ฤดูกาล 

## ผลการแข่งขันและตารางคะแนน
### ผลการแข่งขันกรังด์ปรีซ์

### ระบบการให้คะแนน

คะแนนจะถูกมอบให้แก่นักขับที่ได้รับการจัดอันดับให้อยู่ในสิบอันดับแรกของการแข่งขันกรังด์ปรีซ์ และแปดอันดับแรกของการแข่งขันรอบสปรินต์ ในกรณีที่คะแนนรวมของนักขับนั้นเท่ากัน ระบบเปรียบเทียบอันดับ (count-back system) จะถูกนำมาใช้เพื่อตัดสินอันดับ โดยนักขับที่มีผลการแข่งขันดีที่สุดจะได้รับการจัดอันดับที่สูงกว่า หากมีผลการแข่งขันดีที่สุดมีอันดับเท่ากัน การแข่งขันที่ดีรองลงมาจะถูกนำมาเปรียบเทียบต่อไปเรื่อย ๆ จนกว่าจะตัดสินอันดับได้ คะแนนจะถูกมอบให้โดยยึดตามระบบดังต่อไปนี้:

}
|- class="sortbottom"
! colspan="12" align="bottom" | แหล่งข้อมูล:
|}

### ตารางคะแนนชิงแชมป์โลกประเภทนักขับ




; หมายเหตุ
* &nbsp;ไม่จบการแข่งขันแต่ถูกจัดอันดับ เนื่องจากแข่งขันเกินร้อยละ 90 ของระยะทางทั้งหมด

### ตารางคะแนนชิงแชมป์โลกประเภทผู้ผลิต



; หมายเหตุ
* &nbsp;ไม่จบการแข่งขันแต่ถูกจัดอันดับ เนื่องจากแข่งขันเกินร้อยละ 90 ของระยะทางทั้งหมด
* แต่ละแถวของตารางนั้นไม่ได้หมายถึงคะแนนของนักขับคนใดคนหนึ่งของทีมผู้ผลิต แต่เรียบเรียงตามการจัดอันดับอันเป็นที่สิ้นสุดของการแข่งขันกรังด์ปรีซ์ในแต่ละรายการ (และไม่ได้เรียงตามคะแนนสะสมทั้งหมดที่ทำได้ในการแข่งขันนั้น ๆ รวมถึงคะแนนจากรอบสปรินต์ด้วย)

## หมายเหตุ

## อ้างอิง

## แหล่งข้อมูลอื่น

* 

หมวดหมู่:ฤดูกาลการฟอร์มูลาวัน